Diari Oficial de la Generalitat Valenciana


Sumari del DOGV 3161, del 14-01-1998 (1997/13599)

ORDRE de 30 de desembre de 1997, de la Conselleria d'Ocupació, Indústria i Comerç, per la qual es regulen diverses mesures per al sosteniment de guarderies infantils laborals.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   3161

Data del DOGV
:   14-01-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1997/13200


Data del document
:   30-12-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 30 de desembre de 1997, de la Conselleria d'Ocupació, Indústria i Comerç, per la qual es regulen diverses mesures per al sosteniment de guarderies infantils laborals. [97/X13097]
  
Són guarderies infantils laborals les que, sense fi de lucre, tinguen com a finalitat essencial la custòdia i la cura dels fills, menors de sis anys, de la dona treballadora, durant la jornada de treball d'aquesta i, potestativament, l'educació preescolar dels menors. Les guarderies infantils laborals podran, així mateix, acollir fills menors de sis anys d'edat de treballadors per compte d'altri que manquen de persones de la família que els atenguen (article 1, Ordre Ministerial de 12 de febrer de 1974, BOE del 15, R.354, I.L. 424).
  
Del mateix concepte de les guarderies infantils laborals es desprèn la importància que tenen en l'accés de determinats col·lectius al mercat de treball, i per això la seua justificació com un programa de foment de l'ocupació. Programa que es caracteritza per facilitar la prestació d'un servei estretament relacionat amb l'interès públic, és a dir, possibilitar la incorporació al treball de les treballadores i els treballadors que, pel compliment dels deures d'ajuda i custòdia dels seus fills de menor edat, necessiten compaginar la dedicació a aquestes càrregues amb les provinents de la seua relació laboral.
  
Les principals novetats que conté aquesta ordre respecte de la que regeix el programa per a l'exercici 1997, consisteixen a concedir un major pes relatiu al nombre d'alumnes amb ingressos familiars iguals o inferiors al 50% del salari mínim interprofessional i, atesa l'experiència de l'exercici 1997, retocar lleugerament el barem relatiu al període i l'horari de funcionament.
  
En virtut d'això i fent ús de les atribucions que m'atorguen l'article 35 de la Llei 5/1983, del Govern Valencià, i l'article 47.11 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte d'aquesta ordre és establir un programa d'ajudes destinades a les guarderies infantils laborals de la Comunitat Valenciana, d'acord amb les consignacions que a aquest efecte establisca la Llei de Pressupostos de la Generalitat Valenciana per a 1998.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes previstes en aquesta ordre aniran destinades al sosteniment de les guarderies infantils laborals durant l'exercici 1998 i a aquests efectes es consideraran com despeses subvencionables els costos salarials del personal docent i auxiliar, l'alimentació i les despeses generals de manteniment.
  
2. Les ajudes previstes en aquesta disposició tenen la naturalesa jurídica de subvencions públiques.
  
Article 3. Beneficiaris de les ajudes
  
Podran ser beneficiàries de les ajudes previstes en aquesta ordre les guarderies infantils laborals de la Comunitat Valenciana que estiguen qualificades i inscrites en el registre administratiu creat a aquest efecte i que complisquen els següents requisits:
  
Haver justificat les despeses que serviren de base per a la concessió de l'ajuda rebuda en l'exercici anterior.
  
Estar al corrent de les seues obligacions tributàries, estatals i autonòmiques, i davant la Seguretat Social, d'acord amb el que disposa l'Ordre de la Conselleria d'Economia i Hisenda, de 30 de maig de 1996.
  
Acollir fills de mares treballadores o d'homes treballadors que manquen de persones de la seua família que se'n facen càrrec. S'assimilaran a aquesta condició les desocupades i els desocupats inscrits en les oficines d'ocupació. L'edat dels fills que estiguen en aquestes condicions ha de ser igual o inferior a sis anys.
  
Que hi haja un compromís escrit d'ajustar-se al calendari laboral que cada any es publique.
  
Que hi haja alumnes que presenten uns ingressos familiars per càpita iguals o inferiors al 50% del salari mínim interprofessional.
  
Article 4. Sol·licituds, documentació i terminis
  
Les guarderies infantils laborals que vulguen beneficiar-se de les subvencions establides en aquesta ordre hauran d'adreçar les sol·licituds a la Direcció General d'Ocupació i Economia Social i presentar-les, d'acord amb el model establit en l'annex I, en el Registre General de la Conselleria d'Ocupació, Indústria i Comerç (c/ Colom, 32, València), sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La sol·licitud anirà acompanyada necessàriament per a la seua tramitació de la següent documentació:
  
Relació nominal del personal de la guarderia.
  
Relació nominal d'alumnes, amb indicació expressa de l'edat i de les circumstàncies familiars, certificades pel responsable del centre escolar.
  
Previsió econòmica per a l'exercici en curs.
  
Documentació acreditativa d'estar el sol·licitant al corrent de les seues obligacions tributàries, i davant la Seguretat Social, d'acord amb el que disposa l'Ordre de la Conselleria d'Economia i Hisenda, de 30 de maig de 1996.
  
Dades de domiciliació bancària segons el model facilitat a aquest efecte (fitxa de manteniment de tercers), tret del fet que s'hi hagen presentat amb anterioritat davant la Conselleria d'Ocupació, Indústria i Comerç i no hi hagen experimentat variació
  
Compromís d'ajustar-se al calendari laboral que cada any es publique.
  
Aquesta documentació s'omplirà d'acord amb els models que facilitarà la Direcció General d'Ocupació i Economia Social.
  
El termini per a la presentació de sol·licituds serà d'un mes, comptat des de la publicació d'aquesta ordre en el Diari Oficial de la Generalitat Valenciana.
  
Quan la sol·licitud no reunisca els requisits indicats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no vaja acompanyada de la documentació que d'acord amb aquesta ordre resulte exigible, es demanarà a l'interessat que, en el termini de 10 dies, repare la falta o adjunte els documents preceptius, amb indicació que si no ho fa així, es considerarà que desisteix de la seua petició i s'arxivarà l'expedient sense més tràmit.
  
Article 5. Criteris de distribució de les ajudes
  
1. Per a determinar les places subvencionades en cada guarderia infantil laboral es tindrà en compte el nombre d'alumnes que tinguen uns ingressos familiars per càpita iguals o inferiors al 50% del salari mínim interprofessional (SMI) establit per a 1998.
  
2. Una vegada determinat el nombre de places subvencionades, els fons disponibles es distribuiran de la següent manera:
  
El 70% dels esmentats fons es distribuirà entre el total de places subvencionades.
  
El restant 30% es repartirà aplicant el següent barem:
  
Pel fet d'estar la guarderia ubicada en un barri declarat d'acció preferent: 2 punts.
  
Si la guarderia presta servei de menjador als seus alumnes: 3 punts.
  
Si la ràtio personal/alumnes és igual o superior a la mitjana que en el conjunt ofereix el total de guarderies: 1 punt.
  
d) Període de funcionament:
  
Es baremarà cada guarderia infantil laboral segons els mesos de funcionament d'aquesta, d'acord amb la següent escala :
  
- 10 mesos: 0,5 punts
  
- 11 mesos: 1,5 punts
  
- 12 mesos: 2 punts.
  
Horari:
  
La valoració per a cada guarderia s'establirà d'acord amb les hores de funcionament diàries i d'acord amb la següent escala:
  
- menys de 8 hores: 0,5 punts
  
- entre 8 i 10 hores:1 punt
  
- més de 10 hores: 2 punts.
  
Article 6. Resolució de concessió de les ajudes
  
La Direcció General d'Ocupació i Economia Social podrà demanar al sol·licitant l'aportació addicional d'altres documents o dades complementàries que estime necessaris per a resoldre la sol·licitud presentada.
  
La competència per a la concessió o denegació de les ajudes previstes en aquesta ordre correspondrà al conseller d'Ocupació, Indústria i Comerç.
  
La resolució de concessió de les ajudes en fixarà expressament la quantia, i incorporarà, si escau, les condicions, obligacions i determinacions accessòries a les quals s'ha d'ajustar el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà de dos mesos, comptats des de l'acabament del termini de presentació de sol·licituds fixat en aquesta ordre. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra aquestes es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos comptats des de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que s'hi produïsquen amb posterioritat a la concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient unes altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
Les guarderies infantils laborals tindran a la disposició de la Direcció General d'Ocupació i Economia Social els llibres de comptabilitat i la resta de la documentació que estiga en el seu poder respecte dels requisits i les circumstàncies sociofamiliars exigides en aquesta ordre i/o al·legades per aquestes.
  
La Direcció General d'Ocupació i Economia Social portarà a terme les funcions de control de les subvencions concedides a l'empara d'aquesta disposició.
  
Article 9. Liquidació de les ajudes
  
1. La liquidació de les ajudes es portarà a terme després de la justificació prèvia de les despeses realitzades, per trimestres vençuts, a través de la presentació de:
  
- Rebuts de nòmina de tot el personal que forma la plantilla, degudament signats pels titulars.
  
- Documents de cotització a la Seguretat Social.
  
- Factures de les despeses d'alimentació, manteniment i qualssevol altres que es produïsquen com a conseqüència del normal funcionament de la guarderia.
  
2. Podrà avançar-se el percentatge màxim previst en la Llei d'Hisenda Pública, sense perjudici de la modificació a l'alça que puga aprovar-se per mitjà d'acord del Govern Valencià, després de la constitució prèvia d'un aval bancari per l'import de la subvenció.
  
3. Les guarderies la titularitat de les quals siga exercida per una corporació local quedaran exonerades de formalitzar garanties per les quantitats avançades, en la forma i en la mesura previstes en la legislació aplicable.
  
Així mateix, l'acreditació documental indicada en el punt primer serà substituïda per la certificació de l'interventor de l'ajuntament amb el vistiplau de l'alcalde.
  
Article 10. Obligacions del beneficiari
  
Són obligacions del beneficiari:
  
Realitzar l'activitat que fonamenta la concessió de la subvenció.
  
Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
El sotmetiment a actuacions de control financer que corresponen a la Intervenció General pel que fa a les ajudes concedides.
  
Article 11. Minoració i resolució de les ajudes concedides
  
1. L'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el conjunt superen els límits establits, podrà originar la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització de l'activitat originarà la incoació, per part de l'òrgan competent per a la concessió de les ajudes, del corresponent expedient, que podrà acabar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada al fet que hi haja crèdit adequat i suficient en els pressupostos de la Generalitat Valenciana per a l'exercici 1998.
  
Tot complint el que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1998, per mitjà d'ordre de la Conselleria d'Ocupació, Indústria i Comerç es faran públiques les línies de crèdit i l'import global màxim destinat a la concessió de les ajudes previstes en aquesta disposició.
  
Segona
  
En el supòsit que els documents que s'hagen d'adjuntar a la sol·licitud de concessió de les ajudes ja els tinguera algun dels òrgans de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtenir la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals es refereix el document.
  
DISPOSICIONS FINALS
  
Primera
  
S'autoritza el director general d'Ocupació i Economia Social perquè dicte les disposicions i adopte les mesures que considere oportunes per al desplegament i l'aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 30 de desembre de 1997
  
El conseller d'Ocupació, Indústria i Comerç,
  
DIEGO SUCH PÉREZ
  
f) MODIFICACIONS PRESSUPOSTÀRIAS
  
Conselleria d'Economia,